钦定古今图书集成/理学汇编/文学典/第127卷 > 《论项平甫信美楼记》陶大经
## 钦定古今图书集成/理学汇编/文学典/第127卷 > 《论项平甫信美楼记》陶大经

项平甫作《信美楼记》云：“‘王仲宣之言曰：‘虽信美非吾
土兮，曾何足以少留’。自仲宣至今，千有馀年，文士一
词曰：‘此《思归》之曲’也’。曾未有考其文而论其心者，盖
仲宣，汉贵公孙也。少依王室，世受国恩，虽遁身南夏，
而系志西周。彼以为抚清漳、曲沮之流，不若灞、浐、泾、
渭之速清也；览昭丘、陶牧之胜，不若终崚、吴华之亟
平也。冀道路之一开，忧日月之逾迈，故戛然以是为
不可久留。”盖士之出处不齐久矣。充仲宣之赋，当与
子美《岳阳楼》五言，太白《凤凰台》长句同帙而共编，不
当与张翰思吴之叹，班超《玉门》之书，马援浪泊西里
之念，杂然为一议状也。平甫此论，得仲宣之心矣。仲
宣不依曹、黄二袁而依刘表，意亦可见。故仲宣之忠
于汉，陶渊明之忠于晋，罗昭谏之忠于唐，皆诗人文
士之识大义有气节者。楼乃仲方为荆南抚干时所
建。杨诚斋题诗云：“大资孙子大参孙，磊块胸中万卷
横。楼上已堆千古恨，晚潮更作断肠声。”亦平甫之意。